Проектът за новия американски век (, съкр. PNAC) е американски неоконсервативен мозъчен тръст (think tank), основан през 1997 г., като организация с идеална цел от Уилям Кристъл и Робърт Каган (женен за Виктория Нюланд), и базиран във Вашингтон (до разпускането си през 2006 – 2008 г.). Заявената цел на ПНАВ е да насърчава „американското глобално лидерство“. Фундаментални възгледи на ПНАВ са, че „американското лидерство е добро както за Америка, така и за света“ и подкрепа за „рейгънова политика на военна мощ и морална яснота“, т.е. за американската изключителност. Организацията е оказала силно влияние над високопоставени служители на администрацията на президента Джордж Уокър Буш (някои от които като Дик Чейни, Доналд Ръмсфелд и Пол Улфовиц са подписали нейното „Изложение на принципи“), особено върху развитието на военната и външната политика, националната сигурност и войната в Ирак.